Gradonačelnik Andro Krstulović Opara s izaslanstvom Grada Splita boravi u prvom službenom posjetu Albaniji i Tirani.

VEZANI SADRŽAJ:

– Dobrodošli u Tiranu, hrvatski prijatelji – pozdravio je svoje goste mladi gradonačelnik Tirane Erion Veliaj. 40-godišnjak ima atipični politički put i na gradonačelničku poziciju došao je iz nevladinog sektora. Da se radi o drugačijem gradonačelniku vidi se na prvi pogled. Sa službenog sastanka izašao je obučen u patike, a njegov stil i znanje stranih jezika koje je demonstrirao malo je koga ostavilo ravnodušnim. U prvoj godini mandata glavni albanski grad po vodstvom Veliaja postaje neprepoznatljiv. Osim što se ekologija i urbanizam stavljaju na prvo mjesto, ruše se i rekonstruiraju oronuli dijelovi grada i grade urbane četvrti. Teško ćete naći grad u Europi u kojem dominiraju takvi kontrasti, nova i moderna Tirana koja se rađa i stara koja predstavlja Balkan kakav je nekad bio.

Delegaciju Grada Splita, uz gradonačelnika glavnog albanskog grada, primila je Anuela Ristani, zamjenica gradonačelnika i brojni gradski pročelnici. Nakon održanog sastanka uslijedila je simbolična sadnja mladog hrasta u Parku Europa, u samom srcu Tirane. Bit će to dugotrajni podsjetnik na prijateljstvo dvaju gradova, Tirane i Splita.

“Ne živi se od slavne prošlosti”

– Prava je šteta što se ova dva grada koja su tako blizu, u regiji koja ima toliko zajedničke prošlosti, doimaju tako dalekima zbog nedostatka infrastrukture. Smatram da naše vlade trebaju neumorno raditi da nas bolje povežu. Prije nekoliko mjeseci nas je posjetila hrvatska predsjednica Kolinda Grabar Kitarović koja je posebno naglasila da ne živimo samo od slavne povijesti, nego da se moramo posvetiti sadašnjosti, te je mudro savjetovala da su gradonačelnici ti koji se moraju povezati – ljudi koji su zaslužni za svakodnevno funkcioniranje gradova, koji se brinu da je grad čist, da autobusi stižu na vrijeme, da funkcioniraju vrtići i jaslice. Vođeni tim njezinim savjetom, ovo je prvi posjet nas dvaju gradonačelnika. Imamo mnogo toga za naučiti, želimo znati kako je Split živući muzej, kako se nosi s turizmom, kako živi od njega i čini ga održivim bez uništavanja grada. Možda i mi možemo podijeliti neka naša iskustva kada je riječ o urbanom zelenilu i suočavanju s velikim demografskim rastom. Možda nađemo neka pametna rješenja, što ne mora nužno značiti da ćemo zasuti grad gadgetima, već onih koja uključuju zdravi razum.

Mislim da ono što prolazi u Hrvatskoj, može i kod nas, i obrnuto, s obzirom da dijelimo isti mentalitet. Imamo populaciju koja je dugo vremena njegovala skepticizam kao nacionalni sport. Svi žele promjenu, ali kada se ona počne događati, onda je više nitko ne želi. Zato moramo, ne samo uzrokovati promjene, već i njima upravljati. Kao što kaže citat iz filma Casablanca – “ovo je početak jednog divnog prijateljstva” koje će, siguran sam, trajati puno duže od ovog posađenog stabla koje smo danas posadili u znak prijateljstva između Splita i Tirane ali i između hrvatskog i albanskog naroda – rekao je gradonačelnik glavnog grada Albanije.

Andro Krstulović Opara zahvalio se tiranskom kolegi.

– Vidjeli ste i čuli od njega koliku strast dijeli za posao koji radi. Trebamo razmijeniti naš “know how”, zato smo došli ovdje čuti kako je uspio u ozelenjavanju grada, s obzirom da Split ima ozbiljnih poteškoća u planiranju ozelenjavanja, iako se možemo pohvaliti da je relativno zelen. No, mi želimo još – želimo novo zelenilo, ne radi lijepog pogleda, nego radi preživljavanja u globalnom zatopljenju koje je pred nama. Naprosto, moramo stvoriti uvjete u kojima svaki čovjek mora razumjeti da je puno vrjednije imati 20 stabala, nego 20 parkiranih automobila. To je posao kojeg ćemo dugo raditi. Tirana je to jako dobro odradila. Već sada u ovim kratkim susretima imam nekoliko ideja koje ću uklopiti u svoj program. Nadalje, suradnja između naša dva grada će sasvim sigurno u narednom razdoblju otvoriti još neke teme koje smo dotaknuli, prije svega o urbanom planiranju što želimo dovesti kroz Masterplan i naravno stvoriti pretpostavku još bolje suradnje ova dva grada i dvije zemlje s boljom i kvalitetnijom infrastrukturom. Albanija mora i treba biti integrirana na onoj Via Egnaciji koja je postojala prije 2000 godina i koja je spajala Split i albansku obalu. To je nešto što će naše generacije moći uživati, ali mi to moramo odraditi. Dakle, razvoj infrastrukture, ne samo cestovne, već i pomorske puteve, bolju povezanost, ne samo građana i institucija, nego svih segmenata našeg društva.

– Samo balkanski gradonačelnici mogu dati izjave na četiri jezika – dobacio je za kraj Valiaj. Naime, Vailaj se medijima obraćao na albanskom i engleskom, a Krstulović Opara na talijanskom i hrvatskom.

Projekt zelene Tirane radio slavni Stefano Boeri

Nakon sadnje hrasta, splitska ekipa posjetila je agenciju “Parkovi i rekreacija”.

Aktualna gradska vlast Tirane izrazito se ponosi projektom “Novi parkovi i javne zelene površine Tirane”. Nekoć neugledni postkomunistički grad dobiva sasvim novo ruho, a tome će zasigurno doprinijeti sadnja željena dva milijuna stabala u gradu i oko njega. Rijetko u kojem europskom gradu traje takva “eko” revolucija kao u Tirani. Nema dijela grada u kojem se ne vide novi drvoredi, a broj stabala u svakom parku je višestruko porastao. Projekt, iza kojeg stoji poznati talijanski arhitekt Stefano Boeri, u prostorijama gradske Agencije “Parkovi i rekreacija” Splićanima je predstavila direktorica Erinda Fino.

Sve je krenulo prije četiri godine kada su se “Parkovi i rekreacija” uhvatili “nemoguće misije”. Jedan od najtežih dijelova glomaznog projekta bio je pretvaranje ilegalnog odlagališta otpada u gradskom središtu u funkcionalan dio grada na ponos cijeloj zajednici. Odlagalište smješteno uz jedno od 17 jezera Tirane bilo je puno otpada svih vrsta, ali je sadržavalo i ilegalno romsko naselje u kojem su se odvajale sekundarne sirovine, spaljivale gume i u kojem je spomenuto jezero pretvoreno u golemu septičku jamu. Gradonačelnik i njegova uprava odlučili su očistiti ovo opasno odlagalište, a svi Romi dobili su dostojne stambene objekte i ponudu posla. Danas ovo područje izgleda neprepoznatljivo! Radi se o sada već poznatom “Artificial Lake park Tirana”.

– Tirana raste velikom brzinom, priljev stanovnika je izrazito velik. Planiranje prostora je u fokusu aktualne gradske vlasti i jako se pazi da rast grada bude održiv. Agencija “Parkovi i rekreacija” ne radi samo na održavanju golemih zelenih površina nego i na planiranju novih. Sve zemlje se suočavaju s izazovima klimatskih promjena, a povećati zelene površine naš je primarni cilj.

Prije četiri godine počeli smo s uređenjem južnog dijela parka “Farka”. Radi se o velikom gradskom parku koji je bio potpuno zapušten. Sva infrastruktura u parku bila je potpuno propala i ljudi su jednostavno prestali dolaziti u njega. Jedan od prvih koraka u tom parku bila je izgradnja dječjih igrališta. Aktualna gradska vlast u 50 mjeseci izgradila je 50 dječjih igrališta na području grada, uključujući one u parku. Možda će netko reći da to nije gospodarska investicija, ali mi smatramo da su djeca budućnost i da je investiranje u njihovu sreću investiranje u budućnost jedne zemlje – kazala je Fino. Naglasila je da se stabla većinom sade na javne površine, ali tamo gdje su parcele privatne, trošak sadnje snosi Agencija, ali se ozelenjivanje radi u suradnji sa stručnjacima Agencije.

Novi život glavnog parka

– Vratili smo ljude u park, okrenuli smo ih jedne drugima. Primjerice, napravili smo kružna sjedeća mjesta tako da oni koji dođu sjesti u park mogu započeti konverzaciju. Otvorili smo teretane i mjesta za vježbanje na otvorenom, uveli biciklističke staze, staze za trčanje. Sada dnevno imamo 5000 posjetitelja u parku i ljudi sve više borave u njemu. Imamo čak dio gdje smo zasadili japanske trešnje. Japan nam je donirao 3000 stabljika koje su se prekrasno uklopile u park – kazuje Fino dodavši da je nakon svega park bolji, čišći i sigurniji.

Direktorica je potom naglasila je da je Tirana posljednjih godina dobila čak 279 tisuća novih stabala. Samo u 2019. godini grad je sebi postavio ambiciozan cilj sadnje daljnjih 150 tisuća stabala. Zanimljivo, sadnice su najvećim dijelom donirane. Tek ove godine gradonačelnik je dobio prvi kredit EBERD-a za projekt ozelenjavanja Tirane.

– Draže su nam donacije građana nego donacije tvrtki jer kada to rade građani to je onda izraz postojeće ekološke svijesti i mijenjanja načina života. U svakom slučaju, podupiru nas mnogi, čak i talijanska regija Puglia koja nam je donirala 10.000 sadnica. Većinu sadnica nabavljamo upravo iz Italije. Kapaciteti naših rasadnika nisu ni približno onakvi kakvi bi trebali biti u budućnosti – rekla je Fino.

Očišćeni protupožarni putevi

Komentirala je i protupožarne mjere koje se provode na zelenim površinama u gradu i oko njega.

– Požari nam zaprijete svake godine. Ove smo godine imali nekoliko manjih požara, no zato što su se na vrijeme očišćeni protupožarni putevi nije bilo nikakvih problema. Imamo šumske rendžere koji nadgledaju cijelo područje, ali i termo kamere koje mogu detektirati dim ili vatru u ranoj fazi. Iako smo imali sušno ljeto, a do sada sušnu jesen, nismo imali većih problema – tvrdi direktorica tiranske Agencije “Parkovi i rekreacija”.

Direktorica je na kraju otkrila kako se radi plan za uklanjanje svakog stabla čiji je životni vijek pri kraju. Očito se u Tirani radi ono što se odavno trebalo raditi na Marjanu…

U nastavku pogledajte što je sve delegacija Splićana posjetila u Tirani tijekom srijede.